Äitiä ja kolmea lasta puukotettu Ranskassa – syynä paljastava pukeutuminen?

Poliisi on pidättänyt miehen epäiltynä naisen ja kolmen lapsen puukotuksesta Ranskan Alpeilla.

Ranskassa 37-vuotiaan miehen kerrotaan hyökänneen veitsen kanssa 46-vuotiaan naisen ja hänen kolmen tyttärensä kimppuun tiistaiaamuna. Nuorin lapsi, 8-vuotias tytär, on lehtitietojen mukaan vakavasti haavoittunut. Tapauksesta kertovat muun muassa Le Parisien ja Daily Mirror.

Uhreiksi joutuneet olivat lomailemassa Hautes-Alpesin alueella eteläisessä Ranskassa. Äidin ja tytärten kerrotaan olleen syömässä, kun perheen ulkopuolinen mies oli hyökännyt heidän kimppuunsa. Myös hyökkääjä oli lehtien mukaan ollut lomailemassa alueella.

Poliisi sai miehen kiinni, kun hän oli yrittänyt paeta paikalta. Vakavimmin haavoittunut kahdeksanvuotias tyttö kuljetettiin sairaalaan Grenoblen kaupunkiin.

Hyökkäyksen motiivi ei ole varmistunut, mutta ranskalaislehtien mukaan hyökkääjä olisi pitänyt uhrien pukeutumista liian kevyenä. Syyttäjä Raphael Balland sanoo Le Parisienin uutisessa, että motiivi on tällä hetkellä huhu.